钦定古今图书集成/理学汇编/文学典/第083卷 > 萧立等
## 钦定古今图书集成/理学汇编/文学典/第083卷 > 萧立等

按《赣州府志》：立等字斯立，宁都人。登宋淳祐庚戌进
士，知南城事，历南昌推官、辰州判。遭世抢攘，归隐萧
田，自放于诗，著有《冰厓集》。罗一峰序其意到处崛若
观岳马，矫若凌云鹤，媚若春园桃李，苍若冬岭松筠，
亦南渡以后高品也。其作《落梅》诗云：“玉龙战退鹿胎
干，好在晴沙野水看。舞翠梦回仙袂远，射雕人去露
檐寒。连环骨冷香犹暖，如意痕轻补未完。谁在高楼
吹笛处，轻衫当户独凭阑。”杨升庵太史谓此诗工致
似李义山，后六句皆用美人事，甚奇，不类晚宋之作。